De sidste dage har den norske garnbåd "Nesejenta" været et tilløbsstykke på havnen i Hirtshals. På dens rejse fra et værft i Polen kæntrede båden af ukendte årsager fem sømil fra Hanstholm Havn og blev derefter slæbt til Hirtshals Havn. Derfor har man de seneste par dage kunne se et noget uvant syn, hvor båden har ligget kæntret i Hirtshals Havn. Arbejdet med at få båden på ret køl har været i gang hele weekenden, og den 35 meter lange og 50 millioner kroner dyre båd ligger nu som den skal: På ret køl igen. De seneste dage har mange kigget forbi havnen for at følge med i det noget usædvanlige arbejde med "Nesejenta". Flere hundrede biler har været forbi havnen for at få et kig på det nybyggede havarerede fartøj. Garnbåden var på vej til Vestværftet, men værftet har ikke ville fortælle TV2 Nord, hvordan arbejdet med at få båden rettet op er gået, eller hvad der nu skal ske med fartøjet.

Referat:
Weekendens arbejde med at få en kæntret garnbåd på ret køl igen har nu båret frugt.